Verwaarloosde honde vreet aan ander hond se karkasArgief WAARSKUWING: Die inhoud en foto’s van die berig is grafies van aard en mag sensitiewe lesers en kinders ontstel. Die DBV in Bloemfontein het ŉ saak van dieremishandeling aanhangig gemaak nadat hulle op ŉ kleinhoewe afgekom het waar honde uit hongerte aan ŉ ander hond se karkas vreet. Reinet Meyer, senior inspekteur van die DBV, het Vrydag die kleinhoewe in Wilgehof as ŉ gru-toneel beskryf. “Toe ons daar aankom het ons op twee honde afgekom wat nog besig was om aan ŉ boerboelkruising se karkas te vreet,” het Meyer gesê. “Die twee vermaerde en uitgeteerde honde was so ondervoed en onversorg dat hulle vermoedelik vir weke sonder enige kos was om in so ŉ haglike toestand te verkeer. Net die kop van die derde hond het op die grasperk gelê. Die lyf en die bene was reeds opgevreet.” Sy het gesê nog ŉ poot van ŉ hond wat opgevreet is, is op die erf gekry. Volgens Meyer was daar geen ander kos of water vir die honde beskikbaar nie. “Toe ons verder in die erf ondersoek gedoen het, het ons ook op twee hondjies afgekom wat omstreeks agt weke oud is. Die hondjies was so erg vermaer en verhonger dat hulle glad nie kon opstaan nie. Hulle was totaal en al ontwater en die ribbebene van die honde het ver uitgesteek.” Die DBV het al die honde na veilige bewaring geneem waar hulle deur ŉ veearts behandel word. ŉ Saak van dieremishandeling word teen die honde se eienaar ondersoek. “Die DBV beskou die saak in ŉ ernstige lig. Dit is beslis een van die ergste gevalle van dieremishandeling wat ek in ŉ baie lang tyd gesien het. Om te dink jy is so verhonger dat jy aan jou maat moet vreet, is werklik onbeskryflik.”